PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/ZK/B/1/085						Banská Bystrica 14.3.2001

Protimonopolný úrad Slovenskej republiky, Oblastné pracovisko Banská Bystrica podľa ustanovenia § 11 a § 12 zákona č. 188/1994 Z.z. o ochrane hospodárskej súťaže v znení neskorších predpisov, v správnom konaní začatom na návrh podnikateľa POHREBNÉ SLUŽBY-AVE s.r.o., Kurská 1, 040 22 Košice voči podnikateľovi VICTORY´s, s.r.o., Park Angelinum 16, 040 01 Košice, podľa zákona č. 71/1967 Zb. o správnom konaní takto
rozhodol:

na základe ustanovenia § 12 ods.4 písm.a) zákona č. 188/1994 Z.z. o ochrane hospodárskej súťaže v znení neskorších predpisov sa konanie zastavuje, pretože navrhovateľ POHREBNÉ SLUŽBY-AVE s.r.o., Kurská 1, 040 22 Košice v určenej lehote nevyhovel výzve úradu na odstránenie nedostatkov podania.

Odôvodnenie:

Konanie na Protimonopolnom úrade SR, Oblastné pracovisko Banská Bystrica, námestie Ľ. Štúra 1, Banská Bystrica (ďalej len "úrad")
sa začalo dňa 5.2.2001 na návrh podnikateľa POHREBNÉ SLUŽBY-AVE s.r.o., Kurská 1, 040 22 Košice (ďalej len "AVE Košice") voči podnikateľovi VICTORY´s, s.r.o., Park Angelinum 16, 040 01 Košice (ďalej len "VICTORY´s Košice"). Pretože podanie navrhovateľa AVE Košice neobsahovalo predpísané náležitosti, súčasťou oznámenia o začatí správneho konania, zaslaného listom č.52/OP BB-PMÚ SR/2001 zo dňa 5.2.2001, bola aj výzva úradu, aby podnikateľ AVE Košice doplnil podanie o špecifikáciu účastníkov konania, časové obdobie, v ktorom došlo k uplatňovaniu protisúťažnej praktiky, ako aj o upresnenie, o akú protisúťažnú praktiku v zmysle zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") sa jedná. Zároveň úrad v uvedenom liste oboznámil navrhovateľa s tým, že ak nedostatky podania do 5 dní odo dňa doručenia uvedeného listu neodstráni, v zmysle § 12 ods.4 písm.a) zákona sa konanie zastaví. Navrhovateľ AVE Košice na výzvu na odstránenie nedostatkov podania, ktorú prevzal dňa 7.2.2001, nereagoval.

V zmysle ustanovenia § 12 ods.5 zákona úrad vyzval navrhovateľa AVE Košice, ako aj podnikateľa VICTORY´s Košice, aby sa vyjadrili k predmetu konania a výsledkom vyšetrovania, ktoré úrad vo veci vykonal. Podnikatelia AVE Košice a VICTORY´s Košice túto možnosť nevyužili.

Na základe skutočnosti, že navrhovateľ AVE Košice v určenej lehote nevyhovel výzve úradu na odstránenie nedostatkov podania, úrad rozhodol tak, ako je uvedené vo výrokovej časti tohto rozhodnutia.

Poučenie:

Proti tomuto rozhodnutiu možno podľa § 61 ods.1 zákona č. 71/1967 Zb. o správnom konaní podať rozklad na Protimonopolný úrad Slovenskej republiky, Oblastné pracovisko Banská Bystrica v lehote 15 dní odo dňa oznámenia tohto rozhodnutia. Včas podaný rozklad má odkladný účinok. 

	Ing. Vladimír Šagát
riaditeľ oblastného pracoviska 	

Rozhodnutie sa doručí:
1.	POHREBNÉ SLUŽBY-AVE s.r.o., Kurská 1, 040 22 Košice 
2.	VICTORY´s, s.r.o., Park Angelinum 16, 040 01 Košice